Diari Oficial de la Generalitat Valenciana


Sumari del DOGV 7450, del 26-01-2015 (2015/545)

DECRET 8/2015, de 23 de gener, del Consell, pel qual s'autoritza la supressió d'ensenyaments universitaris oficials de màster en la Universitat Jaume I de Castelló.
--------------------------------------------------------------------------------------------------------------------------------------------------------------------

### Dades del document

Número de DOGV
:   7450

Data del DOGV
:   26-01-2015

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2015/545


Data del document
:   23-01-2015

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

DECRET 8/2015, de 23 de gener, del Consell, pel qual s'autoritza la supressió d'ensenyaments universitaris oficials de màster en la Universitat Jaume I de Castelló. [2015/545]  
La Universitat Jaume I de Castelló ha sol·licitat autorització per a suprimir els ensenyaments universitaris oficials conduents a títols de màster, que es detallen en l'annex d'este decret.  
La Llei Orgànica 6/2001, de 21 de desembre, d'Universitats, en l'article 8.2 establix que «la creació, modificació i supressió de centres, així com la implantació i supressió dels ensenyaments conduents a l'obtenció de títols universitaris de caràcter oficial i validesa en tot el territori nacional, de conformitat amb el que disposen els articles 7 i 35, seran acordades per la comunitat autònoma bé per iniciativa pròpia, amb l'acord del Consell de Govern de la universitat, bé per iniciativa de la universitat, per mitjà de proposta del Consell de Govern, en ambdós casos amb informe previ favorable del Consell Social».  
  
Igualment, la Llei 4/2007, de 9 de febrer, de la Generalitat, de Coordinació del Sistema Universitari Valencià, en l'article 37 disposa que «correspon al Consell acordar la implantació i supressió d'ensenyaments conduents a l'obtenció de títols de caràcter oficial i validesa en tot el territori nacional que s'impartisquen en les universitats valencianes, així com el reconeixement d'altres titulacions, d'acord amb el procediment que, si és el cas, s'establisca reglamentàriament».  
  
El Consell de Govern de la Universitat Jaume I de Castelló, en sessions ordinàries de 31 de gener i 25 de juny de 2013, i 15 d'abril de 2014, va adoptar els acords d'extinció i supressió dels ensenyaments de màster que es detallen en l'annex d'este decret.  
Així mateix, el Consell Social va emetre els corresponents informes preceptius, en sessions de 15 de març i 10 de juliol de 2013, i 28 d'abril de 2014.  
Per tot això, vistos els articles 8.2 de la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, i 37 de la Llei 4/2007, de 9 de febrer, de la Generalitat, de Coordinació del Sistema Universitari Valencià, a proposta de la consellera d'Educació, Cultura i Esport i amb la deliberació prèvia del Consell, en la reunió del dia 23 de gener de 2015,  
  
  
DECRETE  
  
Article 1. Autorització de la supressió d'ensenyaments  
S'autoritza la Universitat Jaume I de Castelló per a suprimir els ensenyaments universitaris oficials de màster que s'especifiquen en l'annex d'este decret. No obstant això, la mencionada universitat, sense perjuí de les normes de permanència que siguen aplicables, garantirà l'organització de, com a mínim, quatre convo-catòries d'examen en els dos cursos acadèmics següents a la data d'extinció.  
  
Article 2. Comunicació de la supressió  
D'allò que s'ha assenyalat en l'article anterior, serà informada la Conferència General de Política Universitària.  
  
Article 3. Inscripció en el registre i efectes  
D'esta supressió d'ensenyaments s'informarà el Ministeri d'Educació, Cultura i Esport a l'efecte de la inscripció en el Registre d'Universitats, Centres i Títols (RUCT).  
  
  
DISPOSICIONS ADDICIONALS  
  
Primera. Limitació del gasto  
L'aplicació i posterior desplegament d'este decret no podrà tindre cap incidència en la dotació de tots i cada un dels capítols de gasto assignada a la Conselleria d'Educació, Cultura i Esport, i, en tot cas, haurà de ser atesa amb els mitjans personals i materials de la Universitat Jaume I de Castelló.  
  
Segona. Facultats d'aplicació i execució  
Es faculta la consellera d'Educació, Cultura i Esport per a l'aplicació i execució d'este decret.  
  
  
DISPOSICIÓ FINAL  
  
Única. Eficàcia  
Este decret tindrà efectes a partir de l'endemà de ser publicat en el Diari Oficial de la Comunitat Valenciana.  
  
València, 23 de gener de 2015  
  
El president de la Generalitat,  
ALBERTO FABRA PART  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
ANNEX  
Supressió de màsters a la Universitat Jaume I de Castelló  
  
Efectes curs acadèmic 2012-2013:  
1. Màster universitari en Pràctica Jurídica.  
2. Màster universitari en Tecnologies de la Traducció i Localització.  
  
3. Màster universitari en Internacionalització Econòmica: Integració i Comerç Internacional, per la Univer-sitat Jaume I de Castelló i la Universitat de València.  
4. Màster universitari en Nanociència i Nanotecnologia Molecular, per la Universitat de València, la Universitat Jaume I de Castelló, la Universitat Autònoma de Madrid, la Universitat d'Alacant, la Universitat de Valladolid i la Universitat de Castella-la Manxa.  
5. Màster universitari en Biologia Molecular, Cel·lular i Genètica, per la Universitat de València i la Universitat Jaume I de Castelló.  
  
Efectes curs acadèmic 2013-2014:  
6. Màster universitari en Protecció Integrada de Cultius, per la Universitat de Lleida i la Universitat Jaume I de Castelló.  
  
Efectes curs acadèmic 2014-2015:  
7. Màster universitari en Química Teòrica i Modelització Computacional, per la Universitat Autònoma de Madrid, la Universitat d'Extremadura, la Universitat de les Illes Balears, la Universitat de Múrcia, la Universitat d'Oviedo, la Universitat de Santiago de Compostel·la, la Universitat de Vigo, la Universitat Jaume I de Castelló i la Universitat de València.  
8. Màster universitari en Història i Identitats Hispàniques en el Mediterrani Occidental (segles XV-XIX) per la Universitat de València, la Universitat d'Alacant, la Universitat Jaume I de Castelló i la Universitá degli Studi di Cagliari.